DOD รุกหนักสายเขียว! พร้อมส่งมอบออเดอร์ CBD การแพทย์สิ้นปีนี้ มั่นใจปี 66 เทิร์นอะราวด์
DOD ดันบริษัทลูก SH รุกหนักสายเขียว! พร้อมส่งมอบออเดอร์ CBD การแพทย์สิ้นปี 65 หลังคว้าใบอนุญาตในการผลิตยาจาก “อย.” ขึ้นแท่นบริษัทเอกชนรายแรกที่ผลิต CBD ทางการแพทย์ ภายใต้มาตรฐาน PIC/S มั่นใจปี 66 เทิร์นอะราวด์
DOD ดันบริษัทลูก SH รุกหนักสายเขียว! พร้อมส่งมอบออเดอร์ CBD การแพทย์สิ้นปี 65 หลังคว้าใบอนุญาตในการผลิตยาจาก “อย.” มั่นใจปี 66 เทิร์นอะราวด์
11 พ.ย. 2565

นายธนิน ศรีเศรษฐี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยว่า หลังจากที่กระทรวงสาธารณสุขได้ออกประกาศฉบับที่ 439 พ.ศ. 2565 เรื่องผลิตภัณฑ์อาหารที่มีสารสกัดแคนนาบิไดออล เป็นส่วนประกอบ (ฉบับที่ 2) มีสาระสำคัญคือเพิ่มเติมรายละเอียดข้อกำหนดกรณีสารสกัด CBD ที่ผสมกับวัตถุอื่น เพื่อช่วยในกระบวนการผลิต หรือเพื่อปรับแต่งคุณสมบัติการละลายน้ำของสารสกัด CBD ให้เหมาะสมต่อการนำไปใช้ในกระบวนการผลิตอาหาร และปรับแก้ไขข้อกำหนดรูปแบบผลิตภัณฑ์เสริมอาหารและปริมาณสารสกัด CBD สูงสุดที่อนุญาตให้ใช้ในผลิตภัณฑ์เสริมอาหารให้เหมาะสมมากขึ้นนั้น ถือเป็นโอกาสในเปิดรับออเดอร์ในผลิตผลิตภัณฑ์เสริมอาหารที่มีสารสกัด CBD เพิ่มมากขึ้น
โดยล่าสุดบริษัทฯ อยู่ระหว่างการวิจัยและร่วมพัฒนาสูตร เพื่อผลิตผลิตภัณฑ์เสริมอาหาร ในรูปแบบ ซอฟเจล ชงดื่ม แคปซูล เยลลี่ ให้กับกลุ่มลูกค้าที่จดทะเบียนอยู่ในตลาดหลักทรัพย์ฯ และกลุ่มลูกค้าทั่วไปกว่า 30 ราย หรือประมาณ 30-40 SKU ซึ่งในเบื้องต้นคาดว่าจะทยอยสรุปดีลและทยอยส่งมอบผลิตภัณฑ์ให้กับกลุ่มลูกค้าได้ ตั้งแต่ไตรมาส 1/66 เป็นต้นไป บริษัทจึงคาดว่าภายหลังจากผลิตภัณฑ์เสริมอาหาร ที่มีส่วนผสมจากสารสกัด CBD เริ่มมีการวางจำหน่ายจากกลุ่มลูกค้าแล้ว คาดว่าจะมียอดออเดอร์ที่สร้างมูลค่าเพิ่มจากผลิตผลิตภัณฑ์ดังกล่าวเข้ามาเฉลี่ยที่ประมาณ 15 ล้านบาทต่อเดือน
ขณะที่บริษัท สยาม เฮอเบิล เทค จำกัด (SH) บริษัทย่อยของ DOD ซึ่งดำเนินธุรกิจโรงสกัดสารสกัดจากกัญชง-กัญชา พืชกระท่อม และพืชสมุนไพรไทย โดยมีทุนจดทะเบียน 260 ล้านบาทนั้น ขณะนี้ SH ได้ใบอนุญาตในการผลิตยา ภายใต้มาตรฐาน GMP / Pharmaceutical Inspection Co-operation Scheme (PIC/S) ซึ่งเป็นมาตรฐานโรงงานผลิตยา ตามมาตรฐานสากล จากสำนักงานคณะกรรมการอาหารและยา (อย.)เป็นที่เรียบร้อยแล้ว ซึ่งนับว่าเป็นบริษัทเอกชนรายแรกที่สามารถผลิตผลิตภัณฑ์ CBD ทางการแพทย์ ภายใต้มาตรฐาน PIC/S
ทั้งนี้ต้องยอมรับว่าเป็นโรงสกัดที่มีความพร้อมด้านการผลิต ในทุกๆ มิติ และที่สำคัญเป็นโรงสกัดที่ได้มาตรฐานสูง สามารถผลิตยาส่งออกต่างประเทศได้ตามมาตรฐานสากล และยังถือว่าเป็นโรงสกัดที่ได้มาตรฐานสากลเชิงพาณิชย์อย่างถูกกฎหมายเป็นรายแรกของภูมิภาคเอเชียอาคเนย์ ปัจจุบัน SH ได้เริ่มดำเนินการสกัดสาร CBD เพื่อจำหน่ายให้กับหน่วยงานราชการทางการแพทย์ รวมถึงกลุ่มผู้ประกอบการบริษัทเอกชน เพื่อให้ลูกค้าในกลุ่มดังกล่าวสามารถนำไปพัฒนาผลิตภัณฑ์ทางการแพทย์ และ นำไปพัฒนาผลิตภัณฑ์ในรูปแบบต่างๆในขั้นตอนต่อไป
ในช่วงที่ผ่านมา SH ได้มีการเซ็นบันทึกข้อตกลงร่วมกับ กลุ่มบริษัทในเครือ อย่างบริษัท แปซิฟิค แคนโนเวชั่น จำกัด (Pacific Cannovation)  ร่วมถึงโรงพยาบาลมะเร็งอุดรธานี เพื่อร่วมกันวิจัย พัฒนา และผลิตยาจากสาร CBD (Cannabidiol) เพื่อการค้า โดยมุ่งหวังที่จะยกระดับการดูแลผู้ป่วยต่อไป ซึ่งถือเป็นการตอบโจทย์นโยบายของภาครัฐที่สนับสนุนให้กัญชง-กัญชา เป็นยารักษาในทางการแพทย์และสุขภาพ โดยโรงพยาบาลมะเร็งอุดรธานี จะเป็นผู้แนะแนวทางในการนำสาร CBD ไปพัฒนาเป็นเป็นผลิตภัณฑ์ในรูปแบบต่างๆ เพื่อให้สอดรับกับความต้องการทางการแพทย์
สำหรับผลิตภัณฑ์ในกลุ่มแรกที่จะมีการผลิต ได้แก่ น้ำมันกัญชาชนิดหยด ใช้สำหรับผู้ป่วยลมชัก, ผู้ป่วยพาร์กินสัน, ผู้ป่วยที่มีอาการนอนไม่หลับ และผู้ป่วยโรคมะเร็งที่กินอาหารไม่ได้ เป็นต้น โดยบริษัทฯจะจำหน่ายให้กับลูกค้ากลุ่มโรงพยาบาลเป็นหลัก เนื่องจากผลิตภัณฑ์ในกลุ่มนี้จะต้องใช้ตามแพทย์สั่งเท่านั้น ซึ่งปัจจุบันมีการเจรจากับกลุ่มแพทย์ เพื่อดึงเข้าสู่ระบบ เก็บข้อมูลผู้ป่วยอย่างต่อเนื่อง ขณะเดียวกันบริษัทฯมีการศึกษาขยายตลาดไปในต่างประเทศอย่างต่อเนื่อง โดย SH คาดว่าจะทยอยส่งมอบผลิตภัณฑ์ให้ลูกค้าเพื่อจำหน่ายทางการแพทย์ได้ภายในสิ้นปีนี้
สำหรับ SH เป็นโรงงานที่ได้รับมาตรฐาน Pharmaceutical Inspection Co-operation Scheme (PIC/S)  มาตรฐานการผลิตยาที่ดี จากสำนักงานคณะกรรมการอาหารและยา (อย.) เป็นที่เรียบร้อยแล้ว อีกทั้ง ในเดือนมกราคม 2566 นี้ SH จะได้รับมาตรฐานผลิตภัณฑ์อุตสาหกรรม มอก.17025 (ISO/IEC 17025) ซึ่งเป็นข้อกำหนดทั่วไปว่าด้วยความสามารถห้องปฏิบัติการในการดำเนินการทดสอบตามหลักสูงสุดเพิ่ม ซึ่งจะส่งผลให้ SH เป็นผู้ประกอบการธุรกิจสายเขียวรายใหญ่ที่ได้มาตรฐานสูงสุดในประเทศไทย
สำหรับในปี 66 สยาม เฮอเบิล เทค (SH) จะมีความโดดเด่นมาก เนื่องจากเป็นผู้ประกอบการที่สามารถผลิตสกัดสารสกัดจากกัญชง-กัญชาได้ทุกประเภท ทั้ง CBD และ THC ประกอบกับโรงงานสกัดของเราได้รับมาตรฐานโรงงานยา ซึ่งเป็นรายใหญ่และรายเดียวในประเทศไทยที่ได้รับมาตรฐานครบ โดยจะเห็นได้จากปัจจุบันมีออเดอร์เข้ามาจำนวนมาก ทั้งในกลุ่มผลิตผลิตภัณฑ์เสริมอาหาร ภายใต้กระบวนการผลิตของ DOD และกลุ่มผลิตผลิตภัณฑ์ที่ใช้สำหรับทางการแพทย์ ภายใต้กระบวนการผลิต SH
ดังนั้นจากปัจจัยดังกล่าวส่งผลให้ออเดอร์จะเข้ามาอย่างชัดเจนตั้งแต่ไตรมาส 1/66 เป็นต้นไป ซึ่งส่งผลให้ภาพรวมผลของกลุ่มบริษัท DOD ในปี 66 กลับมาโดดเด่นอีกครั้ง และที่สำคัญจะผลักดันกลุ่มบริษัท DOD ก้าวสู่การเป็นผู้ประกอบการธุรกิจสายเขียวรายใหญ่ที่ครบวงจร และยังเป็นบริษัทเอกชนรายแรกที่สามารถผลิตผลิตภัณฑ์ CBD ทางการแพทย์ ภายใต้มาตรฐานPIC/S ซึ่งเป็นมาตรฐานโรงงานผลิตยา ตามมาตรฐานสากล จากสำนักงานอย.
 